KIRJALLINEN KYSYMYS E-1709/03

esittäjä(t): Stavros Xarchakos (PPE-DE) komissiolle

(23. toukokuuta 2003)

Aihe: Lihatorien toiminta Kreikassa

Kreikan lehdissä ilmestyneissä artikkeleissa on käsitelty huolestuneesti Kreikan lihatoreilla sovellettavia hygieniamääräyksiä. Mitkä ovat komission Kreikassa vierailleiden teknisten asiantuntijoiden viimeisimmät selvitykset, ja mitä päätelmiä niissä on tehty? Mitä liha- ja kalatorien hygieniamääräyksien riittämätöntä soveltamista koskevia seikkoja havaittiin? Mikä on komission tarkastajien tulevien valvontakierrosten aikataulu, ja mihin seikkoihin he keskittyvät pääasiallisesti?

David Byrnen komission puolesta antama vastaus

(9. heinäkuuta 2003)

Elintarvike- ja eläinlääkintätoimiston tarkastajat ovat tehneet Ateenassa sijaitsevalle Rendin lihatorille seuraavat tarkastuskäynnit:

- DG(SANCO)/8513/2002 14.17. tammikuuta 2002

- DG(SANCO)/8644/2002 15.19. heinäkuuta 2002.

Näiden tarkastuskäyntien tulosten perusteella laaditut raportit ovat saatavilla terveys- ja kuluttaja-asioiden pääosaston Internet-sivustolla osoitteessa: http://europa.eu.int/comm/food/fs/inspections/index_en.html

Tarkastuskäyntien aikana torin sijoittelussa, rakenteessa ja toiminnassa havaittiin useita vakavia puutteita, ja puutteita oli myös virallisissa valvontajärjestelmissä.

Elintarvike- ja eläinlääkintätoimisto teki 26. marraskuuta 6. joulukuuta 2002 naudanlihan ja naudanlihatuotteiden jäljitettävyyttä koskevan tarkastuskäynnin Kreikkaan (DG(SANCO)/8660/2002). Tarkastuskäynnin aikana tarkastusryhmällä oli mahdollisuus vierailla torilla ja arvioida toimenpiteitä, joita Kreikan viranomaiset olivat toteuttaneet aiempien tarkastuskäyntien johdosta.

Mainitun tarkastuskäynnin aikana elintarvike- ja eläinlääkintätoimisto havaitsi, että jotkin rakenteelliset ja kunnossapitoa koskevat puutteet oli korjattu. Ratkaisematta oli kuitenkin monia kysymyksiä, ja ryhmä katsoi, ettei torin olosuhteista kuluttajien terveydelle mahdollisesti aiheutuvaa riskiä voitu sulkea pois.

Komission yksiköt ovat pitäneet erittäin tiiviisti yhteyttä Kreikan viranomaisiin, jotta torilla saataisiin aikaan välttämättömät parannukset. Tämä kysymys otettiin esiin helmikuussa 2003 järjestetyssä komission yksiköiden ja Kreikan viranomaisten välisessä korkean tason tapaamisessa. Kreikan viranomaiset laativat tässä tapaamisessa esitettyjen kysymysten perusteella vastineen, joka vastaanotettiin toukokuussa 2003. Vastineessaan Kreikan viranomaiset esittivät, että torin infrastruktuurissa ja toriin kohdistettavissa tarkastuksissa oli saavutettu huomattavaa edistystä. Ne totesivat, että näin ollen torin liikkeiden toiminta oli parantunut. Viranomaiset antoivat myös yksityiskohtaisia tietoja torin uusien tilojen rakennusaikataulusta. Uudet tilat on tarkoitus saada valmiiksi vuoden 2005 ensimmäiseen neljännekseen mennessä.

Elintarvike- ja eläinlääkintätoimisto suunnittelee tekevänsä uuden tarkastuskäynnin Kreikkaan 21.25. heinäkuuta 2003. Käynnin aikana tarkastellaan uudelleen Rendin torin tilannetta ja arvioidaan edellisen tarkastuskäynnin jälkeen saavutettua edistystä. Tarkastuskäynnin aikana tarkastellaan myös tilannetta muissa tumman lihan markkinoiden osissa joillakin Kreikan alueilla, ja komission yksiköillä on myös mahdollisuus arvioida Kreikan viranomaisten vastineessa kuvailtuja toimia. Komissio on tehnyt selväksi, ettei se hyväksy viivästyksiä vaatimuksia laiminlyövien nykyisen torin liikkeiden sulkemisessa ja että hyväksyttävien hygienia- ja toimintavaatimusten noudattamiseksi tarvitaan kiireellisiä toimia. Kuluttajien terveyden suojelun on oltava ensisijainen tavoite. Tämän tarkastuskäynnin tulosten perusteella komissio päättää tarvittavista jatkotoimista, joihin saattaa kuulua rikkomisesta johtuvan menettelyn aloittaminen.

Elintarvike- ja eläinlääkintätoimisto ei ole käynyt millään toisella Kreikan lihatorilla. Kalatalousalan ja elävien simpukoiden tuotantoon kohdistetun elintarvike- ja eläinlääkintätoimiston tarkastuskäynnin (DG(SANCO)/3164/2001, 29. tammikuuta 9. helmikuuta 2001) aikana tarkastettiin sen sijaan kaksi kalatukkutoria. Kummankin torin hygieniassa ja kunnossapidossa oli joitakin puutteita sekä toisessa rakenteellisia ja kalustoon liittyviä puutteita (jälkimmäisen torin tilojen kunnostamiseksi oli laadittu suunnitelma). Myöskään virallisia tarkastuksia ei toteutettu yhteisön lainsäädännössä vaaditulla tavalla. Näitä puutteita ei kuitenkaan pidetty niin vakavina, että ne vaarantaisivat kuluttajien terveyden. Elintarvike- ja eläinlääkintätoimiston tarkastuskäynnin jälkeen Kreikan viranomaiset antoivat takeet korjaavista toimenpiteistä, joilla havaitut puutteet korjataan. Komissio jatkaa tilanteen tarkkailua.